text: Blue Water Shippings grundlægger træder tilbage
  28 september 2012 kl. 13.08
  Grundlægger og adm. direktør Kurt Skov træder tilbage efter 40 år ved roret i Blue Water Shipping. Ny direktør bliver Kim Hedegaard Sørensen.
  Kurt Skov begyndte sit erhvervseventyr i 1972 med bare to ansatte i ydmyge lokaler i Esbjerg. Siden har han gennem 40 år udviklet Blue Water Shipping til en betydende international virksomhed indenfor transport og shipping med en årlig omsætning på over 3 milliarder kroner.
  - Vi er nået langt i løbet af Blue Waters 40-årige historie, og vi har i årenes løb oplevet mange op- og nedture. Da vi startede Blue Water, var målet at opbygge et godt, lokalt speditions- og shippingfirma til at rådgive og servicere den lokale kundekreds. Vi ville bare være de bedste i byen. Vores strategi har ikke ændret sig - nu vil vi bare være Best in Town globalt - stadig med kunden i fokus, siger Kurt Skov i en pressemeddelelse.
  65-årige Kurt Skov vil nu koncentrere sig om rollen som bestyrelsesformand for selskabet, mens det bliver den 46-årige Kim Hedegaard Sørensen, der overtager direktørstolen.
  Kim Hedegaard Sørensen har en lang karriere i transport- og shippingbranchen med sig. Senest kommer han fra en stilling som CEO hos TransAtlantic Industrial Shipping, hvor han tiltrådte tidligere på året. Før det har han været ansat i en række ledende stillinger hos A.P Møller/Maersk-koncernen i 17 år.
  